Paragrahv 14 sätestab välisteenistusse võtmise. Atesteerimiskomisjon veendub, et ametikohale esitatud kandidaat vastab välisteenistusse võtmise ning ametikoha nõuetele ja karjääridiplomaadi kandidaat ka teenistusastme andmise nõuetele. Selleks atesteerib komisjon teenistujat ning atesteerimise tulemuste põhjal teeb ettepaneku teenistuja välisteenistusse võtta või jätta võtmata. Kui komisjon on veendunud, et teenistuja vastab välisteenistusse võtmise tingimustele, teeb ta Välisministeeriumi koosseisulise teenistuja puhul välisministrile ettepaneku anda isikule teenistusaste ja võtta ta välisteenistusse; Välisministeeriumi koosseisuvälise teenistuja puhul tehakse isiku välisteenistusse võtmise ettepanek Välisministeeriumi kantslerile. Komisjon võib otsuse tegemise ka edasi lükata ja nõuda lisaandmeid. Erialadiplomaadi välisteenistusse võtmise arutelule kutsutakse ka lähetajaministeeriumi esindaja.